**הספד לדדי**

דדי, דויד רפאל בן עמי פיינשיל

בן חוה ואחיה.

כשדדי נולד הייתי כבת שש.

שנה קודם לכן התלוויתי עם אימי אל זכריה השוחט והמוהל, כשבידה נשאה סל נצרים,ובתוכו שתי תרנגולות שרגליהן היו קשורות  בחבל צהוב ומכוסות בערמת עתונים.

טרם שהוכנסו לסל,ראיתין מונחות  מתחת לעץ התפוז כשהן פותחות  וסוגרות את עיניהן ללא יכולת לזוז.

כשנכנסנו לביתו,הוא נטל מיד שני  סכינים, השחיזן זה בזה במיומנות, ויצא  אתנו ללא אומר לחצר, מהכוון  השני של המסדרון.

כהרף עין הנוצות הלבנות התכסו  בדם והתרנגולות פרפרו מול עיניי  המזועזעות.

שנה לאחר מכן כשהגיע יום הברית של דדי, זכריה בא, וביודעו  שאימי הקפידה בקיצוניות על הכשרות,ביקש ממנה סכין משלה. היא הניחה לפניו את סכין הבשר  החד, בעוד אני צפיתי במתרחש  כדרכי מאז ומעולם.

מיד חטפתי מהשולחן את הסכין וברחתי מהצריף.

למי ששכח, לפני שנבנו בנהלל בתי המידות, כולנו התגוררנו בצריפים.  נדרש זמן רב של הפצרות  כדי  לשכנע אותי להוציא מידי את הסכין  על  מנת לבצע את הטכס הפגאני  כדת משה וישראל.

כשמלאו לדדי שנתיים, אימנו בת  העשרים ושמונה,כרעה תחת נטל  מטלות חייה, ולכן סגרו את דדי בחצר סמוך לבית, שם במכלאה מיוחדת שהותקנה למענו עם רשת בגובה מטר,שהקיפה במרחב גדול את שני עצי הרימון.

הוא נשאר לבדו שעות ארוכות באפס מעשה,עד שיום אחד הוא טיפס על העץ  ויצא ממנו לטייל.

הוא הלך זמן רב לבדו מבלי שאיש   הבחין בהעדרו,עד שהגיע קרוב  לכביש נצרת, שם סוף סוף מישהו ראה  את התינוק בעל היוזמה והחזירו  בשלום.

כשהיה בכתה ד' אימנו הגיעה  לאספת הורים והמתינה לתורה כדי  לשמוע מהמורה על התקדמותו  בלימודים.

פתאום  פנתה  אליה אחת  האמהות ושאלה אותה איך את  מסכימה שדדי יהיה  כל  הימים  בעונש  ויעמוד כל  הזמן  בפינה ?

רק  אז  נודע לאימי מה עובר על  הבן  שלה בכתה.

בצבא שירת  בשתי  להקות  צבאיות.

לימים הצטער על השיר הפארודי האוילי שפירסם אותו וניתץ את כל התקליטורים, כך חשב.

תקופה ארוכה התגורר בתל  אביב, התקרב אל אנשי הבוהמה,ושיחק  בסרט הוא הלך בשדות,ובהצגה  מדיאה.

מכל מקורביו אז,ליבו נקשר  בשחקנית רחל מרכוס,שתינתה  לפניו את מצוקות חייה עם  אלתרמן,ונאלצה בגיל זיקנה לצאת להופעות יחיד כדי למצוא את לחמה.

מלבדה היו ידועי שם נוספים עמהם  היו לו קשרים.

הוא צייר על בדי בטיק,למד,קרא  ספרים,נמשך לעולם התיאטרון, וראה בו את עתידו.

השמות הרבים שנשא משחר ימיו

משכו את סערות נפשו לכוונים  שונים ללא מנוח,עד שנסע  להסתופף בחצרו של  הרבי מלובביץ.

בשובו כחוזר בתשובה, השמיד את  ציורי הבטיק,ואת הספרים, התנתק בקיצוניות מהחיים החילוניים,הירבה  בלימודים תורניים,והתכנס כל כולו באוהלה של תורה.

בהמשך פנה לאיסוף  ניגונים  חסידיים עתיקים והשמיעם  בהופעות.

במקביל חקר את עץ המשפחה,

הקפיד להקליט את  כל הקרובים  ולאסוף מידע על קורותיהם במשך  כארבעים שנה.

הוא היה גאה מאד בארבעת ילדיו והתפלל לעתידם הטוב.

בהלוויה של פרופסור דויד גולן, מורנו הדגול אציל הנפש היחיד והמיוחד,הילד שעמד בעונשים לאין קץ בכתה ד' הקריא הספד של  תלמיד חכם וידען, וסיפר לי שכמעט  נפל מרגליו מרוב צער ויגון.

לאחרונה הקים אתר עם כל  תמונותיו ושיריו,ופנה להשלים את  עץ המשפחה הגניאולוגי.

סיפור חסידי מספר על  אדם יקר, טוב,ובר לבב,ששליח השטן ארב לו  והמתין למעידתו.

ואמנם דדי שנפשו כמהה להתפלל  בימים הנוראים בבית הכנסת,  לאחר הזהירות המופלגת בה נקט  במשך תקופה ארוכה,לא עמד  בגזירות הקורונה,השליך את  נפשו  מנגד ונדבק  מיד.

חבל על דיאבדין, היית אח תמים, מלא אמונה וכוונות טובות וככה תיזכר תמיד.

                                                 גליה.